05.08.2026 kell 9.47 hankija vastus:
Täname muudatusettepanekute eest. Vaatasime ettepanekud põhjalikult läbi ning viisime lepingusse sisse muudatused punktides, mis meie hinnangul vajasid täpsustamist õigusselguse suurendamiseks.
Raamlepingu projektis on muudetud:
§ 5.1.5 sõnastust, et rõhutada teenuse osutamisel professionaalset hoolsuskohustust;
§ 6.2 sõnastust, et vältida võimalikke tõlgendusi, nagu eeldaks leping konkreetse õigusliku tulemuse saavutamist;
§ 8.8 sõnastust, sidudes isikuandmete töötlemise nõuete rikkumise eest vastutuse töövõtja tegevuse või tegevusetusega.
Muudatustega lepinguprojekt on kätte saadav pakkumuskutse juures Integratsiooni SA kodulehel.


03.08.2026 laekunud ettepanek:
Raamlepingu muutmise ettepanekud

Lugupeetud hankija

Arvestades raamlepingu eeldatavat maksumust 40 000 eurot ja selle jagunemist kolme lepingupartneri vahel on raamlepingu sätted ebaproportsionaalselt karmid büroo jaoks. Seetõttu teen ettepaneku tingimuste muutmiseks.

1. Asendada piiramatu vastutus selge piirmääraga
Ettepanek:
Töövõtja vastutab tellijale lepingust tuleneva kohustuse süülise rikkumisega tekitatud otsese varalise kahju eest. Töövõtja koguvastutus ühe kalendriaasta jooksul on piiratud kolmekordse tasuga, mille tellija on vastaval kalendriaastal töövõtjale tasunud või kohustatud tasuma, kuid mitte rohkem kui 64 000 euroga.
Selgitus: 64 000 eurot vastab sisuliselt advokaadibüroo kohustusliku vastutuskindlustuse seadusjärgsele miinimumile, mis on 63 910 eurot ühe kindlustusjuhtumi kohta (AdvS § 46).
2. Välistada tulemusvastutus
§ 6.2 väljend „vastutab igasuguse lepingurikkumise eest“ tuleks kustutada. Samuti tuleks asendada § 5.1.5 väljend „parimal võimalikul määral“.
Soovituslik sõnastus:
Töövõtja osutab teenust advokaadilt mõistlikult eeldatava kutsealase hoolsuse ja kompetentsusega. Töövõtja ei taga kohtumenetluse, läbirääkimiste, haldusmenetluse ega muu õigusliku küsimuse konkreetset tulemust. Töövõtja vastutab üksnes sellise kahju eest, mis on põhjuslikus seoses töövõtja lepingurikkumisega ja oli lepingu sõlmimisel mõistlikult ettenähtav.
3. Piirata hüvitatavaid kahjuliike
Lisada välistus:
Töövõtja ei vastuta saamata jäänud tulu, mittevaralise kahju, kaudse kahju ega ettenägematu tagajärje eest. Töövõtja ei vastuta tellija ärilise, juhtimisalase või haldusliku otsuse eest, mille tellija teeb töövõtja õigusnõuande alusel.
4. Välistada tellijast tulenev vastutus
Lisada eraldi säte:
Töövõtja ei vastuta kohustuse rikkumise ega kahju eest ulatuses, milles selle põhjustas tellija esitatud ebaõige, puudulik või hilinenud teave, tellija tegevus või tegevusetus, tellija juhis või asjaolu, millest tellija jättis töövõtjat teavitamata. Töövõtja vastutuse välistamise eelduseks on, et töövõtja teavitas tellijat talle mõistlikult äratuntavast riskist. Õigusaktide või kutse-eetikaga vastuolus olevat juhist ei pea büroo täitma ja sellest keeldumine ei ole lepingurikkumine.
5. Muuta leppetrahvid proportsionaalseks
Praegu võib näiteks tähtaja ületamine anda aluse:
· kuni 3000 euro suurusele üldisele leppetrahvile;
· 50 euro suurusele päevatrahvile;
· asendusteenuse hinnavahe hüvitamisele;
· täielikule kahjuhüvitisele;
· lepingu lõpetamisele.
Taotleme järgmist:
1. Ühe rikkumise eest saab rakendada ainult ühte leppetrahvi.
2. Leppetrahv kohaldub ainult olulise ja büroole omistatava rikkumise korral.
3. Enne leppetrahvi peab büroole üldjuhul andma mõistliku heastamistähtaja.
4. Leppetrahvid arvestatakse kahjuhüvitisest maha.
5. Kõik leppetrahvid arvestatakse vastutuse üldise piirmäära sisse.
6. Leppetrahvide kogusumma ei või ületada 10% vastava tellimuse hinnast.
Sõnastuse ettepanek:
Sama rikkumise eest ei või nõuda mitut leppetrahvi. Tasutud leppetrahv arvestatakse sama rikkumisega seotud kahjuhüvitisest maha. Töövõtja leppetrahvide kogusumma ühe tellimuse kohta ei või ületada 10% selle tellimuse käibemaksuta maksumusest ning leppetrahvid arvestatakse töövõtja vastutuse kogupiirmäära sisse.
Konfidentsiaalsusrikkumise 5000-eurone leppetrahv võiks jääda eraldi, kuid omavahel seotud sündmused tuleks lugeda üheks rikkumiseks.
6. Piirata asendusteenuse kulude hüvitamist
§ 6.7 on praegu liiga lai. Büroo vastutus peaks hõlmama üksnes põhjendatud hinnavahet, mitte kogu uue teenuse hinda, sest algse teenuse eest jääb tellijal büroole tasumata.
Tellija võib tellida asendusteenuse kolmandalt isikult üksnes juhul, kui töövõtja ei ole puudust talle antud mõistliku tähtaja jooksul kõrvaldanud või puuduse kõrvaldamine ei ole objektiivselt võimalik. Töövõtja hüvitab üksnes mõistliku ja turutingimustele vastava asendusteenuse hinna ning töövõtjale sama teenuse eest tasumisele kuulunud hinna positiivse vahe. Hüvitis kuulub töövõtja vastutuse üldise piirmäära sisse.
7. Kehtestada nõuete esitamise lõpptähtaeg
§ 4.7 ja § 6.3 on omavahel vastuolus. Sõnastuse ettepanek:
Tellija esitab teenuse puudust puudutava pretensiooni kümne tööpäeva jooksul puudusest teada saamisest. Kahju hüvitamise või leppetrahvi nõue tuleb esitada hiljemalt 12 kuu jooksul vastava teenuse osutamisest. Pärast nimetatud tähtaja möödumist kaotab tellija õiguse vastava teenusega seotud nõude esitamiseks, välja arvatud tahtliku rikkumise korral.
8. Kirjutada andmekaitsevastutus ümber 
Kõige problemaatilisem on § 8.8 sõna „ainuisikuliselt“. Büroo ei saa vastutada tellija määratud töötlemise eesmärgi, õigusliku aluse, juhiste ega tellija süsteemide eest.
Soovituslik sõnastus:
Kumbki pool vastutab tema poolt isikuandmete töötlemisele kohalduvate nõuete rikkumise eest. Töövõtja vastutab isikuandmete rikkumise eest üksnes ulatuses, milles rikkumine tuleneb töövõtja või tema poolt kaasatud isiku tegevusest või tegevusetusest. Töövõtja ei vastuta tellija antud õigusvastase juhise, puuduliku õigusliku aluse ega tellija infosüsteemides toimunud turvaintsidendi eest.
Õigusteenuse osutamisel ei ole advokaadibüroo alati lihtsalt tellija volitatud töötleja. Büroo võib kutsesaladuse, toimikupidamise, rahapesu tõkestamise ja nõuete kaitsmise eesmärgil olla ka iseseisev vastutav töötleja. Seetõttu tuleks rollid eraldi andmetöötluslisas tegevuste kaupa määrata.
Andmekaitsenõuded peaksid kuuluma vastutuse üldise piirmäära sisse või neile võiks kokku leppida eraldi, kuid siiski piiratud vastutuse.
9. Lisada küberriski erand
Töövõtja ei vastuta kohustuse rikkumise ega kahju eest, mille põhjustas küberrünnak, sidehäire, kolmanda isiku infosüsteemi rike või muu töövõtja kontrolli alt väljas olev infoturbeintsident, kui töövõtja oli rakendanud asjaoludele vastavaid mõistlikke tehnilisi ja korralduslikke turvameetmeid.
Krüpteerimise kohustus peaks kehtima ainult juhul, kui info olemus seda nõuab ning pooled on kokku leppinud kasutatava turvalise kanali.
10. Lisada büroo lõpetamisõigus
Bürool peab olema õigus leping või konkreetne tellimus lõpetada:
· huvide konflikti korral;
· seadusest või kutse-eetikast tuleneval põhjusel;
· rahapesu- või sanktsiooniriski korral;
· kui tellija ei anna vajalikku infot või volitust;
· kui tellija nõuab õigusvastast või kutse-eetikaga vastuolus olevat tegevust;
· makseviivituse korral;
· usaldussuhte olulise kahjustumise korral.

